কার্যত সাফল্য পেলেন মুকুল রায়। আরও বড় সাফল্যের আগাম সংকেতও মিলল। দিন কয়েক আগেই সাসপেন্ড হওয়া তৃণমূল কংগ্রেস নেতা আনিসুর রহমান যোগ দেন বিজেপিতে। আর বুধবার হাইকোর্টের নির্দেশে তিনি বহাল রইলেন পুরপ্রধানের আসনে। 
পূর্ব মেদিনীপুর জেলার পাঁশকুড়া পৌরসভার মোট ১৮টি ওয়ার্ডের মধ্যে ১৭টি তৃণমূল দখল করে এবং ১টি ওয়ার্ড বিজেপি দখল করে। ভোটের আগেই ১৫ নম্বর ওয়ার্ডে আনিসুর রহমান ও ৪ নম্বর ওয়ার্ডে শেখ সমিরউদ্দিন বিনা প্রতিদ্বন্দিতায় জয়ী হন। এমন জয় পেয়েও স্বস্তি পায়নি তৃণমূল কংগ্রেস।

গত ৯ ডিসেম্বর বিজেপিতে যোগ দেন আনুসুর রহমান। — নিজস্ব চিত্র
গত ৬ সেপ্টেম্বর তমলুকে মহকুমা শাসকের দফতরে শপথগ্রহণ অনুষ্ঠানেও আনিসুর রহমান ও নন্দ মিশ্রের মধ্যে বচসা শুরু হয়ে যায়। যদিও সংখ্যাগরিষ্ঠের ভোটে মমতা বন্দ্যোপাধ্যায়ের প্রার্থী নন্দ মিশ্রকে হারিয়ে দেন সিপিএম থেকে তৃণমূল কংগ্রেসে যোগ দেওয়া আনিসুর। শপথ নিয়ে নেন তিনি।
কিন্তু শপথ নেওয়ার কয়েক মুহূর্ত পরেও তৃণমূল কংগ্রেসের মহাসচিব পার্থ চট্টোপাধ্যায় জানান, বিজেপির সঙ্গে গাঁটছড়া বাঁধা এবং দলবিরোধী কাজের অভিযোগে পাঁশকুড়া পৌরসভার সদ্য নিযুক্ত চেয়ারম্যান আনিসুর রহমানকে বহিষ্কার করার সিদ্ধান্ত নিয়েছে দল।  
এর পরে মহাসচিবের ঘোষণাকে গুরুত্ব না দিয়ে দলের ব্যানারে সভাও করেন আনিসুর। সেখানে তিনি বলেন, ‘‘নেত্রী মমতা বন্দোপাধ্যায় যদি বলে তবে আমি এক মিনিটেই পদত্যাগ করব। নাহলে অধিকারী পরিবারের যতই শক্তি থাকুক, যতই গুন্ডা পাঠাক, আমার রক্ত সমস্ত ওয়ার্ডে পড়বে কিন্তু আমাকে জোর করে কেউ পদত্যাগ করাতে পারবে না।’’
এবার আদালতের রায়ও আনিসুর রহমান কে পাশকুড়া পুরসভা চেয়ারম্যান পদে বহাল রাখল। বুধবার কলকাতা হাইকোর্টেরর বিচারপতি সুব্রত তালুকদার এই নির্দেশ দিয়েছেন।

চেয়ারে বহাল আনিসুর রহমান।— নিজস্ব চিত্র
অনিসুর রহমানকে তৃণমূল কংগ্রেসকে বহিষ্কার করার পরে মহাকুমা শাসকও পুরপ্রধানের দায়িত্ব ছাড়তে চিঠি দেন। আনিসুর এই চিঠিকে চ্যালেঞ্জ করে আদালতে যান। তাঁর দাবি ছিল গণতান্ত্রিক পদ্ধতিতে জয়ী পুরপ্রধানকে এই ভাবে সরিয়ে দেওয়া অসাংবিধানিক।
বুধবার বিচারপতি সুব্রত তালুকদারের এজলাসে এই মামলার শুনানি হয়। সেখানে বিচারপতি জানান মহকুমা শাসকের দেওয়া চিঠি খারিজ করা হচ্ছে। সম্পূর্ণ অন্ধকারে রেখে আনিসুরকে পদ থেকে সরানো যুক্তিযুক্ত নয়। ফলে নিজের জায়গায় বহাল থাকবেন তিনি।
এর পরে আনিসুর জানিয়েছেন, আদালতের এই রায় গণতন্ত্রের জয়। ভারতীয় সংবিধানের জয়।